ໃນວັນທີ 14 ເມສາ, ທ່ານນາຍົກລັດຖະມົນຕີ ຫງວຽນຊວນຟຸກ ໃນບົດບາດເປັນປະທານອາຊຽນ 2020, ໄດ້ເປັນປະທານກອງປະຊຸມສຸດຍອດພິເສດອາຊຽນ ກ່ຽວກັບການຕ້ານໂລກພະຍາດ Covid-19. ກອງປະຊຸມຄັ້ງນີ້ ແມ່ນກອງປະຊຸມສຸດຍອດອາຊຽນ ຄັ້ງທຳອິດໄດ້ຈັດຂຶ້ນໃນຮູບແບບອອນລາຍຖ່າຍທອດສົດ ໂດຍມີການເຂົ້າຮ່ວມຂອງຜູ້ນຳຂອງ 10 ປະເທດສະມາຊິກອາຊຽນ.
ກອງປະຊຸມໄດ້ສະແດງໃຫ້ເຫັນເຖິງ ຄວາມໝັ້ນໝາຍທາງດ້ານການເມືອງໃນລະດັບສູງສຸດ ດ້ວຍຄວາມສາມັກຄີ ແລະ ການຮ່ວມມືໃນກຸ່ມອາຊຽນ, ຄູ່ຮ່ວມມື, ຢືນຢັນວ່ານີ້ ແມ່ນກໍາລັງໜູນທີ່ຈະຊ່ວຍໃຫ້ ອາຊຽນ ຍາດໄດ້ໄຊຊະນະ ການລະບາດຂອງ ພະຍາດ Covid-19. ບັນດາຜູ້ນຳ ອາຊຽນ ໄດ້ຕີລາຄາສູງຄວາມມານະພະຍາຍາມຮ່ວມກັນຂອງ ອາຊຽນ ເຊິ່ງໄດ້ຮັບຜົນສຳເລັດໃນເບື້ອງຕົ້ນ.
ກ່າວຄຳເຫັນທີ່ກອງປະຊຸມ, ທ່ານນາຍົກລັດຖະມົນຕີ ຫງວຽນຊວນຟຸກ ໄດ້ເນັ້ນໜັກວ່າ ອາຊຽນ ຕ້ອງມີການປະສານສົມທົບ ເພື່ອຮັບປະກັນຄວາມປອດໄພ ແລະ ໜູນຊ່ວຍພົນລະເມືອງທີ່ຖືກຮັບຜົນສະທ້ອນຈາກການລະບາດ; ພ້ອມດຽວກັນນັ້ນ, ຮ່ວມກັນສ້າງແບບວິທີຫຼາຍຢ່າງ ເພື່ອຫຼຸດຜ່ອນຜົນກະທົບຕໍ່ດ້ານເສດຖະກິດ - ສັງຄົມ; ສ້າງແຜນການ ແລະ ສະເໜີມາດຕະການຕ່າງໆ ເພື່ອຟື້ນຟູເສດຖະກິດ ຫຼັງຈາກການລະບາດ, ພ້ອມກັນນັ້ນປະຕິບັດການແລກປ່ຽນປະສົບການ.
ນອກຈາກນັ້ນ, ກອງປະຊຸມໄດ້ຢືນຢັນວ່າ ປັດຈຸບັນ, ບຸລິມະສິດອັນດັບໜຶ່ງຂອງ ອາຊຽນ ແມ່ນການຄວບຄຸມ ແລະ ປ້ອງກັນການແຜ່ລະບາດຂອງພະຍາດ, ໂດຍສະເພາະ ແມ່ນການລະບາດລະຫວ່າງຊາດ. ບັນດາຜູ້ນຳ ອາຊຽນ ກໍ່ໃຫ້ຮູ້ວ່າ ອາຊຽນຕ້ອງສຸມໃສ່ການປົກປ້ອງປະຊາຊົນ ແລະ ສະໜັບສະໜູນວິສາຫະກິດຂະໜາດກາງ ແລະ ນ້ອຍ, ບັນດາປະເທດຕ້ອງມີການປະສານສົມທົບຢ່າງແໜ້ນແຟ້ນ ໃນການປົກປ້ອງພົນລະເມືອງ, ໃຫ້ການບໍລິການສະຫວັດດິການສັງຄົມ, ແລະ ຮັກສາໄວ້ການຕ່ອງໂສ້ການສະໜອງ.
ສິ້ນສຸດກອງປະຊຸມ, ບັນດາຜູ້ນຳໄດ້ຮັບຮອງເອົາຖະແຫຼງການ ຂອງກອງປະຊຸມສຸດຍອດພິເສດອາຊຽນ ກ່ຽວກັບການຮັບມືກັບພະຍາດ Covid-19. ບັນດາຜູ້ນຳຫຼາຍປະເທດ ໄດ້ຕີລາຄາສູງ ຫວຽດນາມ ໃນການຊ່ວຍເຫຼືອຢ່າງທັນການ ໃຫ້ແກ່ບັນດາປະເທດໃນການຄວບຄຸມພະຍາດ.
ຄຳຮຸ່ງ